**КУЛТУРНИ ЦЕНТАР „ЛАЗА КОСТИЋ“ СОМБОР**

**ВЕНАЦ РАДОМИРА ПУТНИКА 2**

**ПИБ 100607225**

**МБ 08621594**

**ИЗВЕШТАЈ О РАДУ ЗА 2019.**

Културни центар „Лаза Костић“ Сомбор је основан одлуком СО Сомбор број 022-13/95 од 28.11.1995. као установа за задовољавање културно образовних потреба грађана.

Основна делатност Културног центра „Лаза Костић“ је културно образовна, културно уметничка, издавачка делатност, делатност презентовања културних добара, музичко-сценска и филмска делатност, као и остале уметничке делатности.

Културни центар „Лаза Костић“ ради на две локације у граду и то: на адреси Венац Радомира Путника 2, где се налазе канцеларије, мала сала и велика сала и на адреси Лазе Костића 5, где се налази велика и продајна галерија.

У складу са основном делатности Културни центар „Лаза Костић“ је у календарској 2019. годину реализовао следеће активности самостално и у сарадњи са Министарством културе и информисања, Покрајинским секретаријатом за културу и јавно информисање, установама културе Града Сомбора, невладиним организацијама и удружењима и појединцима.

**МУЗИЧКО СТВАРАЛАШТВО У 2019.**

Културни центар „Лаза Костић“ се ослонио на организацију и реализацију концерата озбиљне музике у сопственој режији. Поред музичкe манифестацијe Сомус и Фестивала мултикултуралности, реализовани су клавирски концерти, гусларско вече, солистички концерти, концерт тамбурашког друштва, концерт симфонијског оркестра и хора РТС, хора слависта, Концерти су се одржавали у Народном позоришту, Великој сали градске куће, Свечаној сали Жупаније, Мађарској грађанској касини, Музичкој школи Петар Коњовић, Кармелићанској цркви, ХКУД-у „Владимир Назор“, градској хали „Мостонга“.

Такође су реализовани концерти за омладину и то наступ диџеја Марка Настића и бенда „Стерео банана“.

**СОМБОРСКЕ МУЗИЧКЕ СВЕЧАНОСТИ - СОМУС**

Сомборске музичке свечаности представљају културни манифестацију која је од свог оснивања, септембра 1961., дуги низ година била заштитни знак свог града. Њихов идејни творац био је познати пијаниста из Сомбора, професор клавира на Факултету музичких уметности у Београду, Душан Трбојевић. Од 1962. године, одржавале су се редовно, једном годишње, у априлу. Фестивал је започео као интимно окупљање стваралаца и љубитеља уметничке музике, да би се развио у врло озбиљан и квалитетан музички догађај. Током низа година, на овом фестивалу су се представили многи домаћи врхински уметници попут Стефана Миленковића (виолина), Мирослава Чангаловића (бас), Љиљане Молнар (сопран), Александра Павловића (виолина), Даринке Михаиловић (клавир), Андреје Прегера (клавир), Живојина Здравковића (диригент, гостовање оркестра Београдске филхармоније), Трипа Симонутија (виолина)... као и еминентни извођачи из иностранства: Владимир Крајњев (клавир – Русија), Игор Ласко (клавир – Русија), Џером Ловентал ( клавир – САД), Кронберг академија за специјалне таленте Немачка...

**ФЕСТИВАЛ МУЛТИКУЛТУРАЛНОСТИ**

Културни центар „Лаза Костић“ је у календарској 2019. години реализовао Трећи Фестивал мултикултуралности под називом „Да нам увек буду сватови“. Фестивал је окупио фолклорне групе, певачке и драмске секције, децу, омладину и одрасле. Програм се одијао на више локација и то: плато испред Жупаније, главна улица, Трг Светог Ђорђа, Градски музеј Сомбор. У склопу фестивала прво вече је одржан целовечерњи наступ плесне групе из Египта а друге вечери фестивала солистички концерт Данице Крстић.

**ДАН КУЛТУРНОГ ЦЕНТРА**

Културни центар „Лаза Костић“ Сомбор је од 2017. године почео са обележавањем дана свога оснивања 28.11.1995. Ове године је обележен свечаном академијом и концертом маестра Јована Колунџије у свечаној сали Жупаније.

**СОМБОРЦИ СВОМЕ ГРАДУ**

Културни центар „Лаза Костић“ Сомбор је од 2017. године увео концерте под називом „Сомборци своме граду“, на којима су успешни млади музички уметници који сада наступају по целом свету и пуне концертне дворане, одржавали и концерт у своме родном граду. Имена попут Јоване Косановић, Јана Јовановић, Наташа Рашић, Марије Дружијанић су одржали концерт и свом родном граду пред својом публиком.

**ТЕРМИНАЛ ФЕСТИВАЛ**

Културни центар „Лаза Костић“ Сомбор у 2019. години је организовао „Terminal musik and Arts festival“. Терминал као фестивал је представио тачку сусрета уметника, музичких извођача, гостију и житеља града, где се у току трајања фестивала оживљавала и интернационализовала културна сцена Сомбора кроз уметничка и музичка дешавања, где се утичцало на развој и свест кроз едукативне радионице, где се градила посебна блиска веза уметника и посетилаца кроз дневне трибине и дијалоге. Фестивал је окупио нека од најзначајнијих имена алтернативне светске музичке сцене, на концертима који су се одвијати у дворишту Соколског дома, Кабареу иза позоришта, као и на другим адекватним просторима на отвореном у Сомбору. Поред музичких програма, реализована је и изложбе савремене уметности у Галерији Културног центра, Галерији савремене уметности, фоајеу позоришта, и другим адекватним просторима. Такође, пројектовани су и инострани филмови у сарадњи са амбасадама.

**ЛИКОВНО СТВАРАЛАШТВО У 2019.**

Галерија Културног центра „Лаза Костић“ је у протеклој години организовала изложбе младих уметника, ретроспективне изложбе већ афирмисаних стваралаца, обележавање јубилеја истакнутих сликара, колективне изложбе аутора учесника различитих манифестација, ликовних колонија и салона.

Концепцијом плана за 2019. годину обухваћене су излагачке активности којима се приказују дела из различитих области ликовне уметности и то:

* У великој галерији Културног центра „Лаза Костић“ у току 2019. Године је реализовано 17 изложби академских уметника изабраних по расписаном конкурсу, из разних области: сликарство, вајарство, графика, уметничка керамика.
* У малој галерији и малој сали Културног центра „Лаза Костић“ у току 2019. године је реализовано 11 изложби младих неафирмисаних уметника као и уметника аматера.
* На Педагошком факултету Сомбор као и у Гимназији „Вељко Петровић“ из Сомбора била је реализована изложба калиграфских радова Виолете Марковић.
* У току месеца септембра 2019. у великој галерији Дома Војске у Београду реализована је изложба „Слике нове фигурације – трансформације, нове позиције“.
* У току месеца новембра 2019. у великој сали Културног центра „Лаза Костић“ Сомбор реализована је изложба конкурсних радова идејног решења „Трга уметности“
* Подршка и суорганизација у неким значајним изложбама, као што је колонија Елан, изложба „Ликовне групе 76“, изложба Терминал фестивала, изложбе Стрип фестивала и Фестивала фантастике...

**НОЋ МУЗЕЈА**

Сада већ традиционално, у оквиру манифестације Ноћ музеја 2019, Културни центар „Лаза Костић“ Сомбор је организовао ексклузивну изложбу која је представила уметничка дела признатог светског уметника Анри де Тулуз-Лотрек. Манифестација Ноћ музеја је окупила велики број посетилаца како из Сомбора, тако и из региона.

**СОМБОРСКИ САЛОН**

Сомборски салон је изложба која је обухватила како академске, тако и аматерске ствараоце са територије Града Сомбора, који су по расписаном конкурсу учествовали на изложби Сомборског салона. Овој је изванредна прилика за афирмацију сомборских ликовних уметника, поготово што и аматерски ствараоци имају прилику, уколико прођу на конкурсу, да излажу у Великој галерији Културног центра „Лаза Костић“ Сомбор.

**КЊИЖЕВНО СТВАРАЛАШТВО У 2019.**

Као саставни део свог деловања Културни центар „Лаза Костић“ Сомбор је обухватио организацију и реализацију књижевних вечери и трибина самостално или у склопу са другим установама културе у нашем Граду.

Водећи рачуна о израженим жељама наших суграђана, квалитету и актуелности вршио се одабир књижевних стваралаца те су реализоване промоције: збирке песама „Кад ухватим тишину“ аутора Николе Раусављевића, хуманитарну промоцију књига Борислава Косановића, Марка Лончара и Иване Папеш Богосављев, промоцију књиге „На крају приче, истима“ аутора Љиљане Николић, књижевно вече Хрватског књижевног друштва, представљање зборника „Злочин у Сиригу 13. Априла 1941. Године – генеза, симбол, последице“, представљање књиге „Патријарх Павле, светац којег смо познавали“ Ђорђа Рендеља.

**ЗЛАТНО ПЕРО РАВАНГРАДА**

Културни центар „Лаза Костић“ Сомбор је од 2017. године почео са организацијом књижевне манифестације под називом „Златно перо Раванграда“, поводом Дана словенске писмености, Светих Ћирила и Методија, дана који је сада уврштен и у ред државних празника. Додељена је награда за допринос у писању Зденки Феђвер.

**ВЕНАЦ СЛОБОДЕ „РАДОМИР ДРАКУЛИЋ“**

Културни центар „Лаза Костић“ Сомбор је од 2018. године почео са организацијом књижевне манифестације под називом „Венац слободе“, поводом дана ослобођења у Другом светском рату, као и дана примирја и победе у Првом светском рату. Додељена је награда за допринос у родољубивом писању, објављивању и ширењу културно-историјске националне свести књижевнику Стевану Вребалову.

**ДРАМСКО И ФИЛМСКО СТВАРАЛАШТВО У 2019.**

Културни центар „Лаза Костић“ у својој делатности у 2019. години је реализовао неколико позоришних представа. Реализована је монодрама „Ленка Дунђерски – кобни час“, представа за децу „Авантуре храброг снешка“, програм „Глумци причају бајке“.

Такође, у сарадњи са установама из целе државе, као и амбасадама страних држава, реализоване су пројекције филмова: француски филмски караван – који подразумевао пројекцију 4 француска филма, пројекцију филма „Доњецка Вратарница“, „Краљ Петар Први“, француски филмски караван – пројекција 3 филма, корејског филма – 3пројекцију 3 филма,

**ДЕЧИЈИ ФЕСТИВАЛ „ШАРЕНИ СВЕТ 2019“**

Културни центар „Лаза Костић“ је у календарској 2019. Години реализовао дечији фестивал „Шарени свет“. У протеклим годинама овај фестивал је привукао пажњу и учешће деце у реализацији истог. Фестивал је осмишљен да деца у њему учествују и да буду активни посматрачи. Фестивал се одиграва на неколико локација у граду. Заступљени су књижевни, драмски, музички и ликовни програми. Драмски програм је заступљен у виду позоришне представе. Музички програм је заступљен у виду одржавања дечијег концерта. Ликовни програм је заступљен осликавањем Трга Светог тројства.

**ВЕЧЕ УЛИЧНИХ СВИРАЧА**

Културни центар „Лаза Костић“ је ове 2019. године први пут реализовао „Вече уличних свирача“ Програм је подразумевао наступе оркестара озбиљне музике смештених на балконима у улици Крања Петра Првог. Истовремено су плесачи изводили своје нумере на неколико пунктова. Заврђи концерт се одиграо на Тргу Светог Ђорђа. Ова манифестација је била изузетно посећена од стране наших суграђана.

**САРАДЊА СА УСТАНОВАМА КУЛТУРЕ ГРАДА СОМБОРА У 2019.**

Културни центар „Лаза Костић“ ће као и у досадашњем периоду развијати сарадњу са установама културе нашег града. У наредном периоду сарадња ће се одвијати у реализацији и подршци са Градском библиотеком „Карло Бјелицки“, Народним позориштем, Градским музејом, Историјским архивом и Галеријом „Милан Коњовић“ у складу са договорима и потребама сарадње.

**АРТ ОКУПАЦИЈА 2019.**

У својој намери да промовише савремену уметност и подржи младе уметнике и ствараоце, Културни центар „Лаза Костић“ Сомбор је крајем августа месеца 2019. године реализовао пројекат „Арт окупација“. Реализовано је укључивање и других установа културе, при чему је Народно позориште Сомбор био партнерска организација. Реализовано је да се Град Сомбор окупирао уметношћу при чему су студенти завршних година студија са уметничких академија из републике и земаља из окружења боравили у граду. Кроз акције у јавном простору, перформансе, инсталације, сценске радионице (Commedia dell´arte, сценске борбе), концерте, изложбе, видео пројекције, радионице и предавања учесници су истражили и кроз уметничку праксу и продукцију илустровали потенцијале и ограничења креативних слобода и могућности. На виђе места истовремено су се одигравали концерти озбиљне музике, позоришне представе и ликовне радионице. Такође су биле организоване стручне трибине за учеснике Арт окупације, Основни циљ овог пројекта је да се кроз уметничка истраживања и културне иновације створи заједнички простор деловања и естетске едукације.

**ФИЛМСКИ ФЕСТИВАЛ СОМБОР 2019**

У својој намери да промовише филмску уметност и међународни карактер филмских фестивала, у циљу што бољег мапирања Сомбора као града културе и атрактивне дестинације за развој културних манифестација и културног туризма, Културни центар „Лаза Костић“ Сомбор је 2019. године реалиовао „Други сомборски филм фест“ пројекат организације међународног филмског фестивала. Током трајања фестивала приказано је 16 филмаова на 5 различитих локација. Суграђани су и ове године препознали овај фестивал као важан и битан за свој град.

**САРАДЊА СА НЕВЛАДИНИМ ОРГАНИЗАЦИЈАМА И УДРУЖЕЊИМА У 2019.**

Културни центар „Лаза Костић“ је у 2019. години подржавао и помагао рад невладиних организација и удружења у складу са концепцијом свог рада.

**АМАТЕРСКО СТВАРАЛАШТВО 2019.**

Културни центар „Лаза Костић“ је у протеклој години организовао и реализовао општинске, зонске и покрајинске смотре стваралаштва из свих области аматеризма. У календарској 2019. години је био у обавези да организује и реализује општинску смотру аматерског стваралаштва од ангажовања селектора до реализације такмичења. Такође је био у обавези да организује превоз пласираних учесника на зонске и покрајинске смотре аматерског стваралаштва.

**ПРОГРАМИ КУЛТУРНОГ ЦЕНТРА У НАСЕЉЕНИМ МЕСТИМА НА ТЕРИТОРИЈИ ГРАДА СОМБОРА**

Културни центар „Лаза Костић“ Сомбор, од 2017. године активно организује културно уметнички програм у свих петнаест насељених места на територији Града Сомбора: у Стапару, Кљајићеву, Чонопљи, Алекса Шантићу, Дорослову, Светозар Милетићу, Станишићу, Риђици, Бачком Брегу, Бачком Моноштору, Растини, Колуту, Гакову, Бездану и Телечкој. Реализоване су активности за 2019. годину подразумевале су наставак сарадње са основним школама, установама, месним заједницама, удружењима и фолклорним друштвима како би се културна понуда задржала, и проширила, у циљу побољшаља друштвених услова живота у сеоским срединама. Реализоване су ликовне изложбе у пригодним просторима, као и радионице за децу, књижевне вечери и трибине, концерти за децу и одрасле, пројекције филмова. Сви горе поменути субјекти су били активно укључени у организацију Фестивала мултикултуралности, и дечијег фестивала Шарени свет, као и свих других програма које Културни центар организује у самом граду, у оноликој мери колико је то могуће. Такође, је својим програмима Културни центар „Лаза Костић“ Сомбор активно учествовао у суорганизацији свих сеоских манифестација, прослава и догађања.

Као прилог овог извештаја достављамо табеларни преглед свих догађања.

Културни центар „Лаза Костић“ Сомбор

Директор Весна Шашић